觀試
作者：黄裳
朝代：宋

paragraphs: 題墨脫新鎸，扃鑰開清曉。
文衡朝士高，香案天風小。
銀袍带殘月，玉鷺集寒沼。
赳赳干城材，銜枚出遠徼。
才氣方自强，未戰意先挑。
臨文尋汝賢，形見乃微妙。
人才焉可齊，雲漢多年少。
慳思憂明膏，俊性翫斜照。
得喪召榮辱，美惡露嚬笑。
修毫飲流液，靈珠落光耀。
雕琢破巨璞，歌舞探長鞘。
含蓄既寂寂，運動還渺渺。
重賞豈敢吝，行當塞明詔。